De nye ejere i Dong Energy, Goldman Sachs, ATP og PFA, kan glæde sig over, at fremgangen hos energikoncernen har bidt sig fast.

Dong Energy kom ud af det første halve år af 2014 med et overskud på 1,4 milliarder kroner efter skat. Det er en milliard kroner mere end første halvår af 2013. Og driftsresultatet før skat og renter, ebitda, lå på 9,8 milliarder kroner mod 7,8 milliarder kroner i første halvår 2013.

»Vi er tilfredse med resultaterne for første halvår, hvor vi har forbedret indtjeningen stærkt«, siger koncerndirektør i Dong Energy Henrik Poulsen i en kommentar til halvårsregnskabet.

Ritzau